1.

Článok 1 sa mení takto: a) odsek 3 sa nahrádza takto: „3. Odseky 1 a 2 sa nevzťahujú na: a) dodávky, predaj alebo transfer zbraní a súvisiaceho materiálu všetkých typov a priame alebo nepriame poskytovanie technického poradenstva, finančnej a inej pomoci a odbornej prípravy v súvislosti s vojenskými činnosťami, ktoré sú určené výhradne na podporu alebo pre potreby personálu Organizácie Spojených národov vrátane misie Organizácie Spojených národov pre pomoc v Somálsku (UNSOM); b) dodávky, predaj alebo transfer zbraní a súvisiaceho materiálu všetkých typov a priame alebo nepriame poskytovanie technického poradenstva, finančnej a inej pomoci a odbornej prípravy v súvislosti s vojenskými činnosťami, ktoré sú určené výhradne na podporu alebo pre potreby prechodnej misie Africkej únie v Somálsku (ATMIS) a jej strategických partnerov pôsobiacich výhradne v rámci najnovšej strategickej koncepcie operácií Africkej únie (AÚ) a v spolupráci a koordinovane s misou ATMIS; c) dodávky, predaj alebo transfer zbraní a súvisiaceho materiálu všetkých typov a priame alebo nepriame poskytovanie technického poradenstva, finančnej a inej pomoci a odbornej prípravy v súvislosti s vojenskými činnosťami, ktoré sú určené výhradne na podporu alebo pre potreby činností odbornej prípravy a podporných činností Európskej únie, Turecka, Spojeného kráľovstva Veľkej Británie a Severného Írska a Spojených štátov amerických, ako aj síl akýchkoľvek iných štátov, ktoré pôsobia v rámci plánu transformácie Somálska (STP) alebo majú s federálnou vládou Somálska uzavretú dohodu o postavení ozbrojených síl alebo memorandum o porozumení na účely rezolúcie BR OSN č. 2662 (2022), pokiaľ o uzavretí takýchto dohôd informujú sankčný výbor; d) dodávky, predaj alebo transfer zbraní a súvisiaceho materiálu všetkých typov a poskytovanie technického poradenstva, finančnej a inej pomoci a odbornej prípravy v súvislosti s vojenskými činnosťami, ktoré sú určené výhradne na rozvoj somálskych bezpečnostných a policajných inštitúcií na národnej a miestnej úrovni na účely zaistenia bezpečnosti somálskeho obyvateľstva. Dodávka položiek uvedených v prílohách II a III a poskytovanie technického poradenstva, finančnej a inej pomoci a odbornej prípravy v súvislosti s vojenskými činnosťami podliehajú príslušným požiadavkám na schválenie alebo oznámenie, a to takto: i) dodávky, predaj alebo transfer zbraní a súvisiaceho materiálu všetkých typov uvedených v prílohe II, ktoré sú určené výhradne na rozvoj somálskych bezpečnostných a policajných inštitúcií na účely zaistenia bezpečnosti somálskeho obyvateľstva, podliehajú predchádzajúcemu schváleniu sankčným výborom, ako sa uvádza v odseku 4 tohto článku, a môžu sa poskytnúť, ak sankčný výbor do piatich pracovných dní od doručenia takéhoto oznámenia od Somálska, členských štátov alebo medzinárodných, regionálnych a subregionálnych organizácií poskytujúcich pomoc nerozhodne zamietavo; ii) dodávky, predaj alebo transfer zbraní a súvisiaceho materiálu všetkých typov uvedených v prílohe III, ktoré sú určené výhradne na rozvoj somálskych bezpečnostných a policajných inštitúcií na účely zaistenia bezpečnosti somálskeho obyvateľstva, podliehajú predchádzajúcemu oznámeniu Somálska, členských štátov alebo medzinárodných, regionálnych a subregionálnych organizácií poskytujúcich pomoc, a to päť pracovných dní vopred, sankčnému výboru na informačné účely, ako sa uvádza v odseku 4 tohto článku; e) dodávky, predaj alebo transfer ochranného oblečenia vrátane nepriestrelných viest a vojenských heliem, ktoré do Somálska dočasne vyváža personál Organizácie Spojených národov, zástupcovia médií a humanitárni a rozvojoví pracovníci a sprievodný personál, a to výlučne na osobnú potrebu; f) dodávky, predaj alebo transfer nesmrtiaceho vojenského vybavenia členskými štátmi, medzinárodnými, regionálnymi alebo subregionálnymi organizáciami, ktoré je určené výhradne na humanitárne alebo ochranné použitie.“ b) odsek 4 sa nahrádza takto: „4. Somálske orgány nesú hlavnú zodpovednosť za to, že sa sankčnému výboru oznámia akékoľvek dodávky zbraní a súvisiaceho materiálu všetkých typov uvedených v prílohe II a prílohe III somálskym bezpečnostným a policajným inštitúciám, ako sa uvádza v odseku 3 písm. d) tohto článku. V oznámeniach sa uvedú podrobné údaje o výrobcovi a dodávateľovi zbraní a súvisiaceho materiálu všetkých typov, opis zbraní a munície vrátane druhu, sériových čísel, kalibru a množstva, navrhovaný dátum a miesto dodania, ako aj všetky relevantné informácie týkajúce sa jednotky, ktorej sú dodávky určené, alebo určeného miesta uskladnenia.“ c) odsek 4a sa nahrádza takto: „4a. Somálsko alebo dodávajúci členský štát alebo medzinárodná, regionálna alebo subregionálna organizácia poskytujúce pomoc najneskôr do 30 dní od dodania zbraní a súvisiaceho materiálu všetkých typov predloží sankčnému výboru oznámenie po dodaní v podobe písomného potvrdenia o ukončení dodávky vrátane sériových čísel dodaných zbraní a súvisiaceho materiálu všetkých typov, prepravných informácií, nákladného listu, zoznamov tovaru alebo baliacich listov a konkrétneho miesta uskladnenia.“ d) odsek 4b sa vypúšťa; e) odsek 5 sa nahrádza takto: „5. Zakazuje sa dodávať, ďalej predávať, prevádzať alebo dať k dispozícii akékoľvek zbrane alebo vojenské vybavenie, ktoré sa predali alebo poskytli v súlade s článkom 1 ods. 3 písm. d) výhradne na rozvoj somálskych bezpečnostných a policajných inštitúcií, a to akejkoľvek osobe alebo subjektu, ktoré nie sú v službách somálskych bezpečnostných a policajných inštitúcií, ktorým sa pôvodne predali alebo dodali, alebo predávajúcemu alebo dodávajúcemu členskému štátu alebo medzinárodnej, regionálnej alebo subregionálnej organizácii.“